*A*) Ordinatio praesentis Capituli generalis anno Domini 1535. *Diffinitores* : de **Cistercio**, s. th. pr., de Septem fontibus, de Buxeria, de Miratorio, monasteriorum abbates ; loco domini de **Firmitate**, de Caroliloco, s. th. pr. de Charitate, de Bullione, de Lococrescenti, monasteriorum abbates ; de **Pontigniaco**, de Bonoradio, de Strata, de Charmeya, monasteriorum abbates ; de **Claravalle**, de… (*locus vacuus*) monasteriorum abbates ; de **Morimundo** de Aceyo, de Belloloco, de Vallibus Sernay, *monasterio abbates.* *Confessores* : de Belloloco, de Charmeya, monasteriorum abbates. *Receptores excusationum* : de Igniaco, de Ursicampo, monasteriorum abbates. *Magistri caeremoniarum* : de Claravalle, de Bonoradio, monasteriorum abbates ; prior et subprior Cistercii. *Notarii abbates* : de Septem fontibus, de Strata, monasteriorum abbates. *Promotor causarum* : provisor collegii S. Bernardi Parisiensis s. th. pr. *Auditores computationum* : de Aceyo, de Frigidomonte, et quod voluerit Rmus deputare. *Notarii ad pedes* : fratres Philibertus de Divione, Ioannes de Divione. * * * *B*) Nomina abbatum Capituli generalis huius praesentis anni 1535. — Reverendissimus abbas Cistercii, s. th. pr., D. de Pontigniaco, D. de Claravalle, D. de Morimundo, de Caroliloco, s. th. pr., de Charoloco, s. th. pr., de Bonoradio, de Ursicampo, de Septem fontibus, de Frigidomonte, de Belloloco, de Charmeya, de Strata, de Aceyo, de Bullione, de Charitate, de Lococrescenti, de Vallibus Sernay, de Igniaco, de Buxera, de Miratorio… * * * Anno Domini millesimo quingentesimo tricesimo quinto, vicesima septima mensis aprilis, in Capitulo generali apud Cistercium celebrato, statuta sunt et diffinita quae sequuntur. ORATIONES 1.  Primo, pro sanctissimo ac beatissimo Paulo III, … etc. 2.  Praeterea pro serenissimo … etc. 3.  Insuper pro burgensibus … etc. 4.  Ceterum pro pace … etc. 5.  Demum pro felicis … etc. DIFFINITIONES GENERALES 6.  Nos, frater Guillermus, … *etc.* et est talis : Cum totus Ordo noster … *etc.* necnon in summa 7026 libr. 2 solid. 2 denar. pro resta computationum generalis Capituli praesentis anni 1535, etc. 7.  Diffinitiones in novissimo generali Capitulo, quarta mensis maii anno Domini 1534 factas, praesens generale Capitulum ratificat, approbat et confirmat, in plenaria Ordinis potestate. 8.  Cum iuxta doctrinam evangelicam sine intermissione orationibus instantibus invigilandum sit ab omnibus, ut minoris forte devotionis fervor precationum assiduitate pensetur, maxime tamen tribulationis tempore, summo studio ad Omnipotentem et Misericordissimum Deum lacrimosis supplicationibus et obsecrationibus recurrendum est. Hinc est quod praesens generale Capitulum paternae charitatis affectu desolati Ordinis afflictioni, … etc. ut in anno praeced. n° 8. 9.  Cum totius sacrae religionis christianae sacrosancta Virgo Dei Genitrix Maria, post Deum sit auctrix perpetua et tutrix indefessa, praecipue tamen nostri sacrosancti Ordinis Cisterciensis assidua et devotissima patrona ; hinc est quod praesens generale Capitulum de ipsius sanctissimae ac dulcissimae Iesu Christi parentis auxilio favoreque benigno plurimum praesumens, utpote quae desolatos consolatur, et neminem devotius implorata relinquit, diffinit, statuit et ordinat, ut eiusdem Genitricis Annuntiationis dies quotannis celebrabitur eo ipso die, quod dioecesani celebrabunt, ne forte si a dioecesanorum ritibus in festis et praecipuis solemnitatibus discrepemus, inde plebs infirmior scandali occasionem sumat, et dicant gentes ubi est Deus eorum, in plenaria, *etc.* 10.  Laudabili patrum nostrorum instituto hactenus fuit observatum, ut qui fuere ex Ordine ad sacrarum litterarum magisterium promoti, confestim adepto gradu, et finita regentia, ad propria monasteria reverterentur, ne accepti a Domino talenti immemores aut otio abusi torpescerent, aut quam accepissent a suis monasteriis gratiam in alienum transferrent obsequium ; quapropter praesens generale Capitulum studens, quantum potest per patrum vestigia omnibus et singulis Ordinis monasteriis et personis debite providere, moventibus certis et rationabilibus causis, statuit, ordinat et diffinit, ac omnibus, tam in famosa Parisiensi civitate quam aliis, ad doctoratus gradum promotis, et deinceps promovendis, iniungit ut, adepto praedicto gradu et completa regentia, infra trimestre ad propria monasteria reverti compellantur, provisori collegii B. Bernardi Parisiis, ceterisque Ordinis provisoribus inhibendo, ne eosdem ad praedictum gradum promotos in praefatis collegiis ampliori tempore absque Rmi D. N. Cisterciensis, aut Capituli generalis licentia, morari permittant, sed ad ea monasteria in quibus professi sunt, redire compellant, in plenaria, *etc.* 11.  Quoniam sub simplicium litterarum missivarum praetextu contingit hactenus nonnullos Ordinis abbates a Capituli generalis comparitione frivolae excusationis causam praetendere ; ne in posterum facilitas veniae incentivum praestet delinquendi, praesens generale Capitulum, secundum domini Benedicti Papae XII statutum volens suos de negligentiae somno ad debitae obedientiæ diligentiam excitare, declarat deinceps nullos Ordinis abbates a Capitulo generali excusandos, nisi iuxta *Benedictinae* tenorem per procuratores suos aut alios probos et idoneos viros habentes speciale mandatum iurandi in animam causas et impedimentum absentiae suae exponi fecerint, in plenaria, *etc.* 12.  Quoniam multi abbates Ordinis non minus in gravem communis unitatis nostrae scissuram, quam deplorandum conscientiarum ac monasteriorum suorum dispendium, benigna Ordinis indulgentia facile abutuntur, et saepius moniti atque citati negligunt iuxta sancta Summorum Pontificum Ordinisque statuta Capituli generalis congregationi comparere ; praesens generale Capitulum veteris protervae eorum contumaciae correctionis debitae remedia praestare, abbates qui hoc anno ad dictum generale Capitulum non fuerunt legitime excusati, ceterosque nec comparentes nec rationabiliter excusatos, declarat poenas in *Benedictina* et praecedentium Capitulorum generalium diffinitionibus contentas incurrisse, vultque ab omnibus Ordinis commissariis, aut ad duplicis contributionis solutionem, aut secundum *Benedictinae* tenorem cogi ad persolvendum duplum expensae quam eundo et redeundo ad Capitulum generale expensuri essent, in plenaria, *etc.* 13.  Reverendissimus dominus noster Cisterciensis et dominus abbas de Claravalle charitative obtulerunt se defensuros Ordinem contra commendatarios quotquot poterunt expensis propriorum monasteriorum et reddituum, quos percipiunt quotannis super Ordinem ; et ubi res felicius successerit, habebitur merito respectus ad refusiosem [refusionem] impensarum, quibus se conformare rogat Ordo dominum abbatem de Firmitate, ac de pari reditu parem Ordini subventionem praestare. 14.  Cum devotus nostri Cisterciensis Ordinis ortus, iactis in charitate, quae otiosa non est, fundamentis, assiduae visitationis labore, patrumque sollicitudine adeo creverit, ut per universum orbem christianum late fuerit ubique dispersus, necesse est, eisdem conservetur quibus coepit et auctus est adiumentis. Quapropter praesens generale Capitulum per sanctorum praedecessorum vestigia volens corruentis regularis observantiae desolationi subvenire, et natam sub religiosa summorum rerum piorumque principum devotione religionem benigna eorum protectione ad pristinae virtutis specimen reducere, domino abbati de Claravalle, de cuius zelo, experientia et probitate in Domino perfecte confidit, committit Ordinis et totius Capituli generalis nomine christianissimo domino nostro regi imminentem dictae religionis nostrae ruinam humiliter commendare, utque maiestatem eius de his, quorum occasione ruituram periclitari videtur, plene informare possit et quantum poterit charitative providere ; eidem plenariam dat auctoritatem ac potestatem omnia et singula Ordinis monasteria per quae eundo et redeundo, et iniunctum dictum negotium prosequendo eum declinare contingerit [contingeret], visitandi, corrigendi, emendandi et reformandi secundum quod compererit iuris esse et rationis ; utque semper plenius et perfectius imminenti totius nostrae religionis ruinae succurratur, praesens generale Capitulum reverenter supplicat Rmo D. N. Cisterciensi, quatinus dignetur per aliquot, quot voluerit et viderit expedire, monasteria declinare, illicque visitare, reformare et ordinare, quae invenerint visitanda, reformanda et ordinanda. Et quia nonnulli inobedientiae filii tam abbates quam regimini monasteriorum praesidentes ac officiarii et maxime commendatarii et saeculares plenariam dicti Rmi potestatem non agnoscunt, atque eo praetextu negant suae visitationi obedientiam, et illi propterve reluctantur, praesens generale Capitulum iuxta antiquas suas diffinitiones plenariam totius Ordinis potestatem in ipso Rmo, maxime dicto Capitulo non sedente, residere declarat, eamdemque, in quantum opus est, dicto Rmo reverenter committit, in plenaria, *etc.* [DIFFINITIONES] SPECIALES 15.  Attentis diligentia, sollicitudine et labore per R. P. dominum abbatem de Voto, s. th. pr., et commissarium specialem Capituli generalis in provincia Normanniae, sumptibus et impensis per eum factis et fiendis specialiter in prosecutione cuiusdam processus Ordinis initi et habiti contra fratrem Ioannem Cloquette, electum de Loco Dei in Pontino, nolentem abbati dicti loci unde primo professus est, profiteri, nec in hoc facto praefato commissario obaudire volentem, praesens generale Capitulum statuit, diffinit et ordinat quod praefatus commissarius de Voto, in compensatione expensarum per eum pro Ordine in dicto processu factarum habeat, possit et debeat recipere arreragia et restas omnium contributionum et subsidiorum in provincia Normanniae Ordini debitorum ; et ubi dicta arreragia non sufficerent vel facile recuperari non possent, dictum generale Capitulum de pecuniis Ordinis se satisfacturum pollicetur, in plenaria, *etc.* 16.  Cum patribus Ordinis intersit, quantum commode fieri potest, ut errores de vinea Domini tollantur, et amputentur, iugiter intendere, ut virtutum incrementa inde validius valeant pullulare, utque in nostri sacri Cisterciensis Ordinis monasteriis pro dictorum monasteriorum substantia debitus et competens monachorum ibidem numerus sustentetur, et indefesse ac devote Domino Deo universorum famuletur ; hinc est quod praesens generale Capitulum attenta calamitate et ruinosa desolatione monasterii de Valle sancta, in Provinciae provincia, in Aptensi dioecesi situati, diffinit, statuit et ordinat, ut iuxta religiosam ac piam supremae Acquensis curiae arrestum et sententiam, frater Ioannes Paris, prior dicti monasterii de Valle sancta, posset et valeat fratris Baptistae Streponti et aliorum quorumcumque usque ad competentem numerum, inibi profiteri volentium, professionem capitularem recipere, quodque sic recepti et capitulariter professi possint ab abbate proximo vel alio benedici, facta secundum ordinationem domini Cisterciensis per praedictum fratrem Ioannem Paris in monasterio de Valle sancta, tam in spirituali quam temporali restauratione, laudando, ratificando, approbando et confirmando, in plenaria, *etc.* 17.  Quoniam ex tenore litterarum, quas Rmus D. N. Cisterciensis ab abbate de Vallecrescenti, in provincia Provinciae, recepit, praesenti Capitulo generali innotuit, abbatissam et moniales monasterii de Planis a rebelli contumacia sua ad humilem obedientiae viam velle reverti ; praesens generale Capitulum nemini volens salutis viam praecludere, sed quantum potest in Domino aperire, praedicto abbati de Vallecrescenti committit et dat potestatem praefatas abbatissam et moniales poenitentes et ad obedientiam humiliter conversas relaxandi, et ab omnibus et singulis Ordinis censuris absolvendi, prout earum saluti expedire et rationi consonum esse compererint. 18.  Audita supplicatione fratrum Adriani, Iacobi et Petri Ioannis, monasterii monialium de Lausduno, in Traiectensi dioecesi, conversorum petentium ut iuxta Ordinis statuta, et Rmi D. Cisterciensis, et sequentem Capituli generalis ordinationem 10 florenorum summam abbatibus monasteriorum a quibus charitative fuerunt suscepti tanto tempore quanto illic habitarent, reddi et persolvi, praesens generale Capitulum non minus desolatis conversis quam poenitentibus monialibus volens paterne providere, abbati de Loco S. Bernardi committit, quatinus auditis hinc inde partibus nimis diuturnam litem componere et in his, quae pacem, animarum quietem, debitamque Ordinis obedientiam concernunt providere et terminare, in plenaria, *etc.* 19.  Cum humili supplicatione abbatis de Ponte alto petentis antiquam contributionum monasterio suo impositam taxam gratiose moderari, et ad mitiorem aliquam quottam taxari, fuerit expositum graves praedicti monasterii ruinas non posse sine benigna aliqua dictae taxae remissione ad pristinae integritatis statum reduci ; praesens generale Capitulum, illustrissimae principis reginae Navarrae commendatione et favore, a qua praedictus abbas fuit commendatus, atque charitatis intuitu praedicto monasterio de Ponte alto ad 24 libr. turon. summam imposito tertiam antiquae taxae partem benigne remittit, et ad 16 libr. turon. quottam reducit, in plenaria, *etc.* 20.  Abbatem de Sancto Leonardo, contra decreta apostolica, Ordinisque statuta, non modo contributionis monasterio suo ab antiquo impositae taxam solvere renuentem, sed praeter debitae hospitalitatis honestatem Ordinis commissario iniuriosum ac crudelem et irreverenter patrum Ordinis honori detrahentem, praesens generale Capitulum promotori Ordinis responsurum ad proxime futurum generale Capitulum citari ordinat et diffinit, interim nihilominus iniungendo primo Ordinis commissario super hoc requirendo, quatinus praedicto abbati habeat sub poenis et censuris in *Benedictina* contentis tempus certum praefigere, infra quod debitorum arreragiorum et anni praesentis contributiones integre solvere teneatur, et solvat ; non solventem praedictas poenas in *Benedictina* contentas incurrisse declaret et denuntiet, in plenaria, *etc.* 21.  Committitur magistro Petro Ramaille, s. th. pr., collegii S. Bernardi Parisiis provisori, procuratorium ad causas Ordinis procurandas, et datur potestas alium procuratorem, ubi personaliter vacare non poterit, subdelegandi, qui simili vel limitata potestate fungi possit, in plenaria, *etc.* Nos, frater Guillermus, *etc.* Nos confidentes et experti diligentiam, discretionem, solertiam, et in rebus agendis prudentiam venerabilis et religiosi viri, magistri Petri Ramaille, s. th. pr. eximii, et collegii nostri S. Bernardi Parisiis provisoris, ex nostris certis scientiis et deliberationibus, melioribusque via, iure, modo et forma, quibus melius potuimus et debuimus, possumusque et debemus, fecimus, constituimus, creavimus, nominavimus, elegimus et ordinavimus, tenoreque praesentium facimus, constituimus, creamus, nominamus, eligimus et ordinamus procuratorem nostrum generalem actorem, factorem et negotiorum nostrorum infra scriptorum gestorem, certumque nuntium specialem, ita tamen quod specialitas generalitati non deroget, aut econtra dictum magistrum Petrum Ramaille… *etc. ut in forma creandi procuratorem*. 22.  Ad supplicationem prioris de Masuris reverenter exponentis suum prioratum sic esse ruinosum, quod ad eius restaurationem vix sufficerent redditus trium aut quatuor annorum, atque adeo humiliter supplicantis arreragia contributionum annorum praeteritorum, non per se sed per suos antecessores facta sibi remitti, praesens generale Capitulum miseratione tantae ruinae ac intuitu culpae antecessorum eius, quam portare non potest, supplicationi dicti prioris benigne annuens, omnia annorum praeteritorum arreragia contributionum usque ad praesentem annum remittit, ea tamen conditione quod contributiones huiusce praesentis anni persolvat, in plenaria, *etc.* TRACTATUUM CONFIRMATIONES 23.  Abbatibus de Igniaco, et de Signiaco, et eorum cuilibet in solidum, praesens generale Capitulum committit, quatinus super contractu inter abbatem et conventum de Elancio ex una, et honestum virum magistrum Benedictum Favereau ac Catharinam eius consortem ex altera partibus, de quadam firma et censa dicta la petite Thienne, et pluribus aliis terris, domibus et pratis, in litteris quibus praesentes annectuntur plenius specificatis, inito et passato, diligenter inquirant, et proximo generali Capitulo referant, in plenaria, *etc.* 24.  Abbatibus de Roseriis, s. th. pr., et de Aceyo, ac eorum cuilibet in solidum, generale Capitulum committit, quatinus super contractu inter abbatem et conventum monasterii de Charitate, in Bisuntiensi dioecesi, ex una, et potentem ac nobilem virum dominum Ioannem de Rupt ex altera partibus, ratione cuiusdam litis inter eos componendae, prout in litteris super hoc confectis, quibus praesentes annectuntur, plenius continetur, inito et passato committit diligenter de praedicti contractus utilitate inquirere, et proximo futuro generali Capitulo referre, in plenaria, *etc.* 25.  Visis informationibus factis per abbatem de Charitate prope Lezinas, a Capitulo generali deputatum, et ad eius relationem praesens generale Capitulum contractum inter abbatem et conventum monasterii de Quinciaco ex una, et honestum virum Ioannem Rasfard iuniorem, de certis terris et uno prato, in litteris quibus praesentes annectuntur plenius declaratis et specificatis, initum et passatum, ratificat, approbat et confirmat, in plenaria, *etc.* 26.  Visis informationibus in vim commissionis ultimi praecedentis Capituli nostri generalis factis, super contractu inter dominum abbatem de Pontigniaco et eius conventum, cum Margareta de Gribon dicta Lamye, vidua defuncti Guillelmi Fauleau, dum viveret mercatoris Antissiodorensis, eodemque contractu diligenter examinato, et cui contractui hae praesentes annectuntur, praesens generale Capitulum approbat, ratificat et confirmat praedictum contractum, in plenaria, *etc.* 27.  Super contractu inter abbatem et conventum de Prulliaco ex una, et Catharinam Riolet, viduam defuncti Nicolai Brule ex altera partibus, inito et passato, generale Capitulum committit abbates de Caroliloco, s. th. pr., et de Septem fontibus, et quemlibet in solidum ad diligenter informandum et referendum, in plenaria, *etc.* 28.  Ad idem, pro eadem de alio contractu. 29.  Visis informationibus per deputatos a novissimo generali Capitulo factis, et ad eorum relationem, praesens generale Capitulum subsequentes contractus ab abbate et conventu monasterii de Ursicampo, in Noviomensi dioecesi, factos et initos, ratificat, approbat et confirmat, in plenaria, *etc.* — Et primo, contractum initum cum decano et capitulo Noviomensis ecclesiae, ratione decimarum grossarum firmae sive censae dictae de Malemaison in parochia de Lachegny. — Item, contractum initum cum praedictis decano et capitulo, ratione decimarum minutarum et grossarum domus et firmae dictae de la Charmoye. — Item, contractum initum cum Nicolao Clenet et Ioanna Clenet eius filia, ratione praedictae domus dictae de la Charmoye. — Item, contractum initum cum Eligio de la Vacquerye, ratione censsae [censae] dictae de Malemaison. — Item, contractum factum et passatum cum Reginaldo Tullin et Catharina Pauquet eius uxore, ratione quartae partis censae de Warviller, in Belvacensi dioecesi. — Item, contractum initum cum Theobaldo de Servoys et eius uxore, ratione alterius quartae partis dictae censae de Warviller. — Item, contractum initum cum Nicolao Cernoys, pro media parte quartae partis dictae causae de Warviller. — Item, alium contractum initum cum Reginaldo Casset et eius uxore, pro alia medietate quartae partis dictae domus et firmae de Warviller. — Item, alium contractum initum cum Iacobo Vignon et Margareta Tullin eius uxore, ratione alterius quartae partis praedictae domus et censae de Warviller. — Item, alium contratum [contractum] initum cum Petro de Milam et Catharina eius uxore, ratione quartae partis domus et censae Derreuzes, in Belvacensi dioecesi. — Item, alium contractum initum cum Petro Farle et Michaela Camet eius uxore, ratione quartae partis cum medietate alterius quartae partis dictae domus Derreuzes. — Item, alium contractum initum cum Ioanne Bertoux et Francisca Tullin eius uxore, ratione quartae partis et alterius quartae partis medietate dictae domus Derreuzes. Item, alium contractum initum cum Anthonio Bertoux mercatore Parisiensi, et Francisca Clenet eius uxore, ratione cuiusdam domus apud Parisios in vico qui dicitur vicus Godfridi Laignier. — Item, alium contractum initum cum Ioanne de la Vacquerye, et Sebastiana eius uxore, ratione cuiusdam domus sitae apud Parisios in praedicto vico Godfridi Laignier. — Item, alium contractum initum cum Ioanne Decaullemont, ratione medietatis censae de Puyseux, in Suessionensi dioecesi. Item, alium contractum initum cum Nicolao Le Tellier, ratione alterius medietatis dictae censae de Puyseux. — Item, alium contractum initum cum Ioanne Fierchonnier, ratione censae dictae de Perviller. — Item, alium contractum initum cum Ioanne le Maugnier, pro duodecim falcatis prati et tribus modiatis terrae sitis in finibus et limitibus villae de Sempigny, in dioecesi Noviomensi. — Item, alium contractum initum cum magistro Godfrido de Parthenay, ratione cuiusdam domus sitae apud Noviomum. — Item, alium contractum initum cum Adriano de Marle, Noviomensi mercatore, ratione cuiusdam domus apud Noviomum sitae. — Item, alium contractum initum cum Petro Brimel, ratione quartae partis censae Darchonval, in Belvacensi dioecesi. — Item, alium contractum initum cum Matheo Brimel, ratione alterius quartae partis dictae censae Darchonval. — Item, alium contractum initum cum Guillelmo de Baugran, ratione alterius quartae partis dictae censae Darchonval. — Item, alium contractum initum cum Iacobo Potier de terris des Cassis dependentibus a firma de la Charmoye. — Item, alium contractum initum cum Ioanne Legrou, ratione domus, terrarum et pratorum vulgo appellatorum La Loge Mignot. — Hos omnes contractus praenominatos et amplius in litteris super his confectis quibus praesentes annectuntur specificatos, generale Capitulum, ut praedictum est, ratificat, approbat et confirmat, in plenaria, *etc.* 30.  Contractum inter abbatem et conventum monasterii de Quinciaco ex una, et honorabilem virum Ioannem de Chaumes mercatorem ex altera partibus, initum et passatum, prout in litteris… *etc.* ad relationem abbatis de Charitate prope Lezinas specialiter deputati, praesens generale Capitulum ratificat, *etc.* 31.  Visis informationibus factis per abbatem de Callovio, a domino abbate de Pontigniaco deputatum, praesens generale Capitulum contractum inter abbatem et conventum monasterii de Bonoradio ex una, Petrum Boule et Edmundum Boule eius filium, ac Laurentium Boule praedicti Petri fratrem ex altera partibus initum et passatum, tamquam praefato monasterio commodum et utilem ratificat, *etc.* IUDICES 32.  Praesens generale Capitulum debite informatum de citatione facta abbati monasterii de Melros in Scotia, ad diem secundam ipsius Capituli generalis, per abbates de Cupro et de Valle lucis, eiusdem Capituli generalis commissarios, in qua quidem die dictus abbas de Melros non comparuit, benigne et mature cupiens contra ipsum abbatem citatum procedere, pro multis causis praefatam citationem ad secundam diem futuri proximi Capituli generalis continuat, praecipiendo dictis abbatibus de Cupro et de Valle lucis commissariis generalibus ipsius Ordinis Cisterciensis in Scotia, ut dictam citationis continuationem ei significent, et ipsum iterato citent, aut citari faciant, ac ipsum abbatem de Melros, ac ceteros abbates et religiosos dicti Ordinis Cisterciensis, ad observandum vitam monasticam et sanctas ordinationes, ipsis ab abbate monasterii Caroliloci generali Ordinis commissario anno Domini 1531 datas, indissimulanter compellant, permittendo tamen dictis commissariis abbatibus de Cupro et de Valle lucis et eorum discretionibus, ut usque ad proximum generale Capitulum, si ipsis expediens videatur, aliquas moderationes rationabiles decretis Ecclesiae ac patrum statutis, et votis religionis non repugnantes, facere possint super his, quae indispensabile paupertatis votum concernunt ; de quibus moderationibus et praedicta citatione Rmum D. N. Cisterciensem et Diffinitores in proximo generali Capitulo informare tenebuntur, in plenaria, *etc.* 33.  Laudabiles patrum diffinitiones et sancta praedecessorum instituta praesens generale Capitulum inviolabiliter observare desiderans, illisque vigilanter inhaerere cupiens, et cunctis iuxta earum tenorem Ordinis suppositis providere anhelans, humili iustae et rationabili supplicationi fratris Petri Teffre, monasterii de Longovillari expresse professi, nunc vero in monasterio Savigniaci commorantis, devote annuens statuit, diffinit et ordinat, quod abbas dicti monasterii de Longovillari tenebitur praedicto fratri Petro de vestiario honesto et decenti providere, vel iuxta antiquas diffinitiones et alias ad hunc finem specialiter novissimis annis expeditas, summam decem librarum per singulos annos ministrare vel ministrari facere, et ut praesens diffinitio executioni mandetur, praesens generale Capitulum committit abbati Caroliloci, s. th. pr., ut praefatum abbatem de Longovillari ad id faciendum et exsequendum viriliter compellat, in plenaria, *etc.* 34.  Praesens generale Capitulum de rebelli abbatissae et conventus monasterii de Pratis, in Trecensi dioecesi, extra Ordinem appellatione sufficienter informatum, domino abbati de Claravalle committit et iniungit praedictum monasterium de Pratis visitare et inobedientes secundum papalia et Ordinis statuta, aut punire aut ad promissae obedientiae humilitatem et puritatem misericorditer revocare, ac ea facere, quae dictam appellationem concernunt, prout iuris compererit esse et rationis, in plenaria, *etc.* 35.  Ad querimoniam nobilis viri Ioannis domini de Nicoy et de Romilly multa christiano et religioso viro indigna contra abbatem de Sigilleriis proponentis, praesens generale Capitulum domino abbati de Claravalle, vel alteri ab eo deputando committit et iniungit quatinus de criminibus dicto abbati impositis, quam citius et diligentius fieri poterit, inquirat, et inquisitione facta corrigat, emendet et puniat, et per omnes iuris et iustitiae vias procedat, secundum quod aequitatis viderit esse et rationis, in plenaria, *etc.* 36.  Audita querimonia fratris Francisci Groult, religiosi de Savigniaco, in Abrincensi dioecesi, adversus fratrem Richardum Jouault, priorem dicti loci, et fratrem Andream Potier, eiusdem monasterii professum, dictum generale Capitulum committit abbates de Voto et de Igniaco, et quemlibet eorum in solidum, ad inquirendum et informandum, et quidquid iuris cognoverit esse faciendum, ordinandum, et litigium, quoad poterunt, sedandum et pacificandum, et ubi personnaliter [personaliter] commode huic negotio terminando vacare non possent, alios Ordinis abbates ad idipsum exsequendum valeant subdelegare, in plenaria, *etc.* 37.  Ad supplicationem fratris Ioannis Audry, monasterii de Sigilleriis professi, petentis absolvi ab irregularitate, quam monasterium sine licentia exeundo incurrit, sibique de alio monasterio ad morandum provideri, in quo salutem suam in Domino operari possit, praesens generale Capitulum dictum fratrem Ioannem compunctum et poenitentem absolvit, atque ad dominum abbatem de Pontigniaco, patrem abbatem monasterii de Ioyaco, a quo dictum monasterium de Sigilleriis immediate dependet, remittit, eidem de mansione et stabilitatis suae habitaculo provisurum, et cetera facturum quae iuris esse compererit et rationis, in plenaria, *etc.* EXCUSATIONES [ABBATUM] 38.  Sequuntur abbates qui fuerunt hoc anno a Capitulo generali excusati : abbas de Belloprato in Lotharingia, s. th. pr., de Voto, s. th. pr., de Brolio Benedicti, s. th. pr., de Pratea, iuris canon. doctor, de Regalimonte, de Noa, de Bonoportu, de Rigniaco, de Fonte Ioannis, de Pietate, de Quinciaco, de Signiaco, de Belloprato Belvacensi, de Bonofonte, de Valle Richerii, de Valleclara, de Valle regis. SUFFRAGIA 39.  Frater Guillermus, abbas Cistercii, *etc.* venerabili et probissimo domino Petro Michon, computorum regiorum apud Parisios audituro, et Stephanae Augenot eius consorti, sanctae devotionis suffragium salutare. — Quamquam divinae legis… *etc. ut in forma consueta*, ad instantiam abbatis de Caroliloco, vobis omnium bonorum spiritualium … *etc.* concedimus participationem et associationem, *etc.* Datum, *etc.* 40.  Ad idem, pro nobili et consultissimo viro ac domino, domino N. Nicolay, regiorum computorum apud Parisios praeside dignissimo, et domicella N. Baillet eius consorte. CONTUMACES 41.  Acta et facta per Rmum D. N. Cisterciensem contra abbatem de Chassania contumacem et excommunicatum, praesens generale Capitulum ratificat, approbat et confirmat, in plenaria Ordinis potestate. LITTERAE 42.  Humillima salute et supplici commendatione praemissa, Rme domine et antistes clementissime, religiosa illa et plusquam benigna facilitas, qua non auditus modo, sed humanissime a Celsitudine vestra exceptus est carissimus coabbas noster Claraevallis, congregatos in Domino invitavit ut precibus apud Deum, apud Excellentiam vestram litteris gratitudinis debitae officium praestaremus, eumdem propterea et accepti ab humanitate vestra beneficii, et grati animi nostri testem humiliter remittimus, et ut Rmae dominationis vestrae dignatio ex ipsius ore quales possumus gratias et orationes nostras gratanter excipiat, et desolatae religionis nostrae misereatur. Ex nostro Cisterciensi diffinitorio ac monasterio, etc. * * * 43.  Quoniam propter agendorum multiplicitatem, *etc. ut in anno* 1506, *n°  30. 